কুর্মিটোলা অভিমুখে শনিবার নিপীড়নবিরোধী গণপদযাত্রা
ধর্ষকের সর্বোচ্চ শাস্তি ও নারীর জন্য নিরাপদ বাংলাদেশ গড়ার দাবিতে শনিবার কুর্মিটোলা অভিমুখে গণপদযাত্রা করবে যৌন নিপীড়নবিরোধী শিক্ষার্থীজোট। 







কুর্মিটোলায় শিক্ষার্থী ধর্ষণের প্রতিবাদে পূর্বঘোষিত কর্মসূচী অনুযায়ী শনিবার বিকাল ৩টায় টিএসসি থেকে এ কর্মসূচী শুরু হবে। 




গত মঙ্গলবার শাহবাগের এক গণঅবস্থান থেকে এই গণপদযাত্রার ঘোষণা দেয় সংগঠনের আহ্বায়ক শিবলী হাসান।
দ্রুততম সময়ের মধ্যে ধর্ষকের বিচারসহ যৌন নিপীড়নবিরোধী শিক্ষার্থীজোট চার দফা দাবিতে এ কর্মসূচী পালন করবে। 
দাবিগুলো হলো- দ্রুত বিচার ট্রাইব্যুনালে ৯০ দিনের মধ্যে ধর্ষকের বিচারকাজ সম্পন্ন করতে হবে; কুর্মিটোলা বাসস্ট্যান্ড থেকে বিমানবন্দর পর্যন্ত জায়গাটি পুলিশি নিরাপত্তা ও সিসিটিভির আওতায় আনতে হবে; সংশ্লিষ্ট এলাকার মাদকসহ সব অবৈধ ব্যবসা বন্ধ করতে হবে; নারী নিরাপত্তা নিশ্চিতের পাশাপাশি পুরো ঢাকা শহর সিসিটিভির আওতায় আনতে হবে।  
গণপদযাত্রার বিষয়ে শিবলী হাসান বলেন, কুর্মিটোলা শিক্ষার্থী ধর্ষণের প্রতিবাদ ও ধর্ষকের সর্বোচ্চ শাস্তির দাবিতে ইতোমধ্যে ফুঁসে উঠেছে বিশ্ববিদ্যালয়ের শিক্ষার্থী ও সর্বস্তরের জনতা। আইন শৃঙ্খলা রক্ষাকারী বাহিনী খুব দ্রুততার সঙ্গে ধর্ষক মজনুকে গ্রেফতার করেছে। যৌন নিপীড়নবিরোধী শিক্ষার্থীজোট দাবি রাখছে যেন খুব দ্রুততার সঙ্গেই এই মামলার বিচারকাজ সম্পন্ন করা হয়। 
কুর্মিটোলার যে স্থানে শিক্ষার্থী ধর্ষণের শিকার হয়েছেন তা ঢাকা শহরের খুব ব্যস্ততম এলাকা। পাশেই ক্যান্টনমেন্ট এবং কুর্মিটোলা বাসস্ট্যান্ড। এই এলাকাটিতে এর আগে আরও দুর্ঘটনা ঘটলেও আমলে নেয়নি স্থানীয় প্রশাসন। নিরাপত্তা দেয়া হয়নি ঢাকা শহরের ব্যস্ততম এই রাস্তাকে।
৫ জানুয়ারি সন্ধ্যা ৭টার দিকে রাজধানীর কুর্মিটোলা হাসপাতাল এলাকায় ঢাকা বিশ্ববিদ্যালয়ের দ্বিতীয় বর্ষের ওই ছাত্রী ধর্ষণের শিকার হন।
জানা যায়, বিকাল সাড়ে ৫টার দিকে বিশ্ববিদ্যালয়ের বাসে করে শেওড়ায় বান্ধবীর বাসায় যাচ্ছিলেন ওই ছাত্রী। সন্ধ্যা ৭টার দিকে তিনি ভুল করে কুর্মিটোলায় বাস থেকে নামার পর এক ব্যক্তি তার মুখ চেপে ধরে পাশের নির্জন স্থানে নিয়ে যান। সেখানে তাকে অজ্ঞান করে ধর্ষণ ও শারীরিক নির্যাতন করেন।
রাত ১০টার দিকে জ্ঞান ফিরলে তিনি বিষয়টি বুঝতে পারেন। পরে সেখান থেকে অটোরিকশায় করে বাসায় ফেরার পর রাত ১২টার দিকে তাকে ঢাকা মেডিকেল কলেজ হাসপাতালের জরুরি বিভাগে ভর্তি করা হয়।
এ ঘটনায় ক্যান্টনমেন্ট থানায় ওই ছাত্রীর বাবার দায়ের করা মামলায় মজনুকে গ্রেফতার দেখানো হয়।

ধর্ষকের সর্বোচ্চ শাস্তি ও নারীর জন্য নিরাপদ বাংলাদেশ গড়ার দাবিতে শনিবার কুর্মিটোলা অভিমুখে গণপদযাত্রা করবে যৌন নিপীড়নবিরোধী শিক্ষার্থীজোট।